龍尾硯歌
作者：蘇軾
朝代：宋

paragraphs: 黄琮白琥天不惜，顧恐貪夫死懷璧。
君看龍尾豈石材，玉德金聲寓於石。
與天作石來幾時，與人作硯初不辭。
詩成鮑謝石何與，筆落鍾王硯不知。
錦茵玉匣俱塵垢，擣練支牀亦何有。
況瞋蘇子鳳咮銘，戲語相嘲作牛後。
碧天照水風吹雲，明窗大几清無塵。
我生天地一閑物，蘇子亦是支離人。
麤言細語都不擇，春蚓秋蛇隨意畫。
願從蘇子老東坡，仁者不用生分別。